CNT คาดปี 60 รายได้-กำไรโตตามเป้า – ทุ่มงบซื้อเครื่องจักรใหม่
CNT คาดปี 60 รายได้-กำไรโตตามเป้าที่ 6.5 พันลบ. หลังภาครัฐเปิดประมูลงานใหม่ต่อเนื่อง พร้อมทุ่มงบ 300-400 ล้านบาทใช้ซื้อเครื่องจักร
29 พ.ย. 2559

นายสุรศักดิ์ โอสถานุเคราะห์ ผู้ช่วยกรรมการผู้จัดการ บริษัท คริสเตียนีและนีลเส็น (ไทย) จำกัด (มหาชน) หรือ CNT เปิดเผยว่าว กำไรและรายได้ในปี 60 น่าจะดีกว่าปีนี้ที่คาดรายได้จะทำได้ตามเป้าหมาย 6.5 พันล้านบาท เนื่องจากภาครัฐจะทยอยเปิดประมูลงานใหม่เพิ่มขึ้นอย่างต่อเนื่องจากปีนี้
ทั้งโครงการพัฒนาท่าอากาศยานสุวรรณภูมิเฟส 2 โครงการรถไฟฟ้าหลายเส้นทาง, โครงการรถไฟทางคู่ 5 เส้นทาง และ โครงการมอเตอร์เวย์ ซึ่งบริษัทเชื่อว่าจะมีโอกาสเข้าร่วมรับงานในกลุ่มดังกล่าว นอกจากนี้ บริษัทยังสนใจเข้าประมูลงานสร้างคลังก๊าซ LNG ของ บมจ.ปตท (PTT) ด้วย
สำหรับการเข้ารับงานภาครัฐนั้น ส่วนใหญ่บริษัทจะจับมือกับพันธมิตรเข้าประมูลงาน โดยในปีนี้บริษัทร่วมกับบริษัท ไชน่า เรลเวย์ คอนสตรัคชั่น คอร์ปอเรชั่น (CRCC) เข้าประมูลงานรถไฟฟ้าสายสีส้ม ช่วงตลิ่งชัน-ศูนย์วัฒนธรรม ในสัญญาที่ 5 มูลค่าราว 4.9 พันล้านบาท ส่วนโครงการรถไฟฟ้าสายสีชมพู ช่วงแคราย-มีนบุรี และ รถไฟฟ้าสายสีเหลือง ช่วงลาดพร้าว-สำโรง บริษัทไม่ได้เข้าร่วมประมูล เพราะพิจารณาแล้วมีความเสี่ยง
อีกทั้ง บริษัทคาดว่างานในมือ (Backlog) ณ สิ้นปีนี้จะเพิ่มขึ้นเป็น 8 พันล้านบาทไม่รวมงานภาครัฐ จากสิ้นเดือน ก.ย.59 อยู่ที่ 7.6 พันล้านบาท ซึ่งเป็นงานภาครัฐและงานก่อสร้างถนนในสัดส่วน 47% ซึ่งจะทยอยรับรู้รายได้ในปี 60 ในสัดส่วน 50% ของมูลค่า Backlog ดังกล่าว
ส่วนในปีหน้าบริษัทตั้งงบลงทุนเพิ่มเป็น 300-400 ล้านบาท จากปกติใช้งบลงทุนปีละ 200 ล้านบาท เพื่อเพิ่มจำนวนเครื่องจักรรองรับการรับงานภาครัฐเพิ่มมากขึ้น และบริษัทยังมีแนวโน้มจะเข้าไปรับงานในเมียนมา ซึ่งบริษัทได้จัดตั้งบริษัทย่อยเตรียมความพร้อมไว้แล้ว โดยเป็นงานก่อสร้างคลังสินค้า และโรงงาน ของลูกค้ารายเดิมของบริษัทที่เข้าไปขยายธุรกิจ เช่นเดียวกับที่กัมพูชา
 
 